இதில் சுவாரஸ்யமான விஷயம் என்னவென்றால், ஸ்டாலினுக்காகத்தான் தினகரன் மீதான வழக்குகளை துரிதப்படுத்தாமல் உள்ளனர். ஆர்.கே.நகர் தேர்தல் சமயத்தில், ' மூன்று மாதத்தில் சிறைக்குப் போவார் தினகரன்' என ஸ்டாலின் பேசினார். இன்று வரையில் அது நடக்கவில்லை. இதற்குக் காரணம், தினகரன் சிறைக்குச் சென்றுவிட்டால், மோடி எதிர்ப்பில் கிடைக்கக் கூடிய 8 சதவீத வாக்குகளும் தி.மு.கவுக்குச் சென்று சேரும். இதனை பா.ஜ.க தலைமை விரும்பவில்லை. 'கூட்டணிக்குள் வருவதற்கு ஸ்டாலின் சம்மதித்தால், தினகரன் மீதான வழக்குகளை வேகப்படுத்தலாம்' என்ற முடிவில் உள்ளனர். இதுதான் பா.ஜ.கவின் அரசியல் நிலைப்பாடு. 2019 நாடாளுமன்றத் தேர்தலுக்கான கூட்டணியை உருவாக்கும் முக்கிய கருவியாக தமிழிசையை முன்வைத்துள்ளனர். இந்த முயற்சிக்கு தி.மு.கவின் இரண்டாம்கட்டத் தலைவர்கள் சிலர் விருப்பம் தெரிவித்துள்ளனர். ஆனால், ஸ்டாலின் சம்மதம் தெரிவிக்கவில்லை. 'நாடாளுமன்றத் தேர்தலிலும் தோல்வியைத் தழுவிவிட்டால் அரசியல் எதிர்காலம் கேள்விக்குறியாகிவிடும்; கனிமொழியின் கரம் வலுப்பெற்றுவிடும்' என நினைக்கிறார். அதனால்தான் யாருக்கும் எந்தப் பதிலையும் சொல்லாமல் மௌனம் காக்கிறார். தி.மு.கவுடனான கூட்டணி முயற்சிகளையும் தமிழிசையின் தூதுவர்கள் தொடர்ந்து நடத்தி வருகின்றனர்" என்றார் விரிவாக.